บลจ.ไทยพาณิชย์  แชมป์อันดับ 1 ของอุตสาหกรรม
บลจ.ไทยพาณิชย์ แซงขึ้นแชมป์อันดับ 1 ของอุตสาหกรรม เผยเม็ดเงินยังไหลเข้าเป็นปกติ&nbsp;
18 มี.ค. 2553

บลจ.ไทยพาณิชย์ แซงขึ้นแชมป์อันดับ 1 ของอุตสาหกรรม เผยเม็ดเงินยังไหลเข้าเป็นปกติ 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า นักลงทุนยังคงมีความมั่นใจในการลงทุนผ่านธุรกิจกองทุนเข้ามาอย่างต่อเนื่องท่ามกลางสถานการณ์การเมืองที่เชื่อว่าจะสามารถผ่านพ้นไปด้วยดี  โดยบริษัทมีเม็ดเงินลงทุนใหม่ไหลเข้าในช่วงสัปดาห์ที่ผ่านมาประมาณ 9,000 ล้านบาท ส่งผลให้มีสินทรัพย์ภายใต้การบริหารจัดการ (ณ วันที่ 12 มี.ค.53)  ทั้งสิ้น 495,300 ล้านบาท คิดเป็นส่วนแบ่งตลาด 20.7% หรือสูงสุดเป็นอันดับ 1 ของอุตสาหกรรมทั้งระบบ "เป็นที่น่าสังเกตว่า เมื่อมีสถานการณ์ทางการเมืองไม่ปกติเกิดขึ้น นักลงทุนจะมีการลงทุนอย่างระมัดระวังและการลงทุนในกองทุนรวมถือเป็นทางเลือกหนึ่งที่นักลงทุนให้ความมั่นใจเช่นเดียวกับการฝากเงินจึงทำให้มีเงินไหลเข้ามาในระบบมากยิ่งขึ้น ประกอบกับเมื่อพิจารณาความมั่นใจจากนักลงทุนต่างประเทศที่มีการลงทุนเพิ่มมากขึ้นในตลาดหลักทรัพย์ฯในช่วงดังกล่าวแล้ว ก็ทำให้มั่นใจว่าความเชื่อมั่นต่อระบบเศรษฐกิจการเงินไทยยังคงมีอยู่ และการลงทุนในประเทศไทยจะยังคงได้รับความสนใจจากนักลงทุนในระยะยาว"  นางโชติกา กล่าวว่า  บริษัทยังได้เตรียมจ่ายเงินปันผลให้กับผู้ถือหน่วยที่ลงทุนในกองทุนเปิดไทยพาณิชย์หุ้นทุนปันผล ที่มีนโยบายการลงทุนในหุ้นที่มีปัจจัยพื้นฐานดี มีความมั่นคงและจ่ายเงินปันผลสม่ำเสมอ โดยไม่จำเป็นต้องเป็นหุ้นที่มีมาร์เก็ตแคปสูงโดยจะใช้กลยุทธ์การลงทุนที่เน้นระยะกลางถึงระยะยาวและการผสานสัดส่วนการลงทุนที่เหมาะสมทำให้ได้รับผลตอบแทนที่ดีไม่ว่าตลาดจะขึ้นหรือลง  ทั้งนี้ ผลดำเนินงานกองทุนเปิดไทยพาณิชย์หุ้นทุนปันผลรอบระยะเวลาระหว่างวันที่ 1 พ.ค. 52 – 15 มี.ค. 53 มีสินทรัพย์สุทธิเพิ่มขึ้น 223.68 ล้านบาท ซึ่งบริษัทจะจ่ายปันผลในอัตราหน่วยละ 1.77 บาท แต่เนื่องจากมีการจ่ายปันผลระหว่างกาลไปแล้วเมื่อวันที่ 16 ก.ค.52 หน่วยละ 0.57 บาท จึงเหลือเงินปันผลที่จะจ่ายในวันที่ 25 มี.ค.นี้ ที่อัตราหน่วยละ 1.20 บาท  คิดเป็นเงินปันผลเมื่อเทียบกับราคา NAV ณ วันที่ 30 เม.ย. 52 ที่อัตรา 23.01% ต่อปี